Στο 0,1% διαμορφώθηκε ο ετήσιος πληθωρισμός στη Ελλάδα τον Αύγουστο του 2019, σε σχέση με 0,4% τον Ιούλιο σύμφωνα με στοιχεία που δημοσιεύει σήμερα η Eurostat. Ένα χρόνο πριν το αντίστοιχο ποσοστό ήταν 0,9%.

Συνολικά, στην ευρωζώνη ο ετήσιος πληθωρισμός τον Αύγουστο ήταν 1%, σταθερός σε σχέση με τον Ιούλιο, και σε επίπεδο Ευρωπαϊκής Ένωσης 1,4%, επίσης σταθερός σε σχέση με τον Ιούλιο. Ένα χρόνο πριν, ο ετήσιος πληθωρισμός στην ευρωζώνη είχε ανέβει στο 2,1% και στην ΕΕ στο 2,2%.

Οι χαμηλότεροι ετήσιοι ρυθμοί πληθωρισμού παρατηρήθηκαν τον Αύγουστο στην Πορτογαλία (-0,1%), την Ελλάδα (0,1%) και την Ισπανία (0,4%). Τα υψηλότερα ετήσια ποσοστά καταγράφηκαν στη Ρουμανία (4,1%), την Ουγγαρία (3,2%), την Ολλανδία και τη Λετονία (3,1%).

Σε σύγκριση με το Ιούλιο του 2019, ο ετήσιος πληθωρισμός αυξήθηκε σε 12 κράτη-μέλη, παρέμεινε σταθερός σε έξι και μειώθηκε σε εννιά.

Πηγή: ΑΠΕ – ΜΠΕ